पुलिस के संरक्षण में हो रहा रेत का अवैध उत्खनन
पटेरा थाने के सामने से रोज निकलती हैं रेत की 50 अवैध ट्रैक्टर-ट्रॉलियां
भास्कर संवाददाता| पटेरा
पटेरा ब्लॉक में इन दिनों रेत का अवैध कारोबार तेजी से चल रहा है। क्षेत्र की नदियों से रोजाना सैकड़ों ट्राली रेत बिना रायल्टी के निकाली जा रही है। हैरानी की बात तो यह है कि दर्जनों रेत की ट्रालियां रोजाना पटेरा पुलिस थाना के सामने से निकलती हैं, पर पुलिस कोई पूछताछ तक नहीं करती है। जबकि रेत माफिया रात में नदी से रेत निकालकर नदियों को खोखला कर रहे हैं। इससे पुलिस की साफ मिलीभगत नजर आती है। पटेरा अंचल के हरदुआघाट, बर्रट, कोटाघाट, बिछियाघाट में रोजाना 50 से अधिक ट्रैक्टर ट्रालियों में रेत भरकर ले जाई जा रही है। जो हटा, दमोह सहित आसपास चल रहे निर्माण कार्यों में भेजी जाती है। कोटा गांव के लोगों ने बताया कि सुबह 6 बजे से नदी में ट्रैक्टर ट्रालियां पहुंच जाती हैं। जो देर शाम तक रेत ले जाती हैं। दर्जनों मजदूर भी रेत की निकासी करते हैं। इस संबंध में पटेरा टीआई एसके सेठ से संपर्क करने का प्रयास किया, लेकिन हो नहीं हो पाया।
नहीं होती कोई कार्रवाई: यही स्थिति कुम्हारी क्षेत्र में भी है। लेकिन कुम्हारी पुलिस भी हाथ पर हाथ धरे बैठी रहती है। अजय, रेवाराम, बैजनाथ, प्रेमलाल ने बताया कि पटेरा व कुम्हारी अंचल में पुलिस की नाक के नीचे से रेत का अवैध परिवहन चलता रहता है, लेकिन कमीशनबाजी के चक्कर में पुलिस द्वारा कोई कार्रवाई नहीं की जाती। शनिवार को थाना के सामने ही डायल 100 वाहन खड़ा था और थाने में पुलिसकर्मी भी खड़े थे। इसी दौरान दर्जनों ट्रैक्टर ट्रालियां निकलतीं रहीं, लेकिन पुलिस ने किसी को भी नहीं रोका।
जल्द होगी कार्रवाई
पटेरा क्षेत्र में अवैध रेत के कारोवार की शिकायत मिल रही है। मैं कल ही मौके पर जाकर देखता हूं। यदि रेत का अवैध उत्खनन पाया जाता है तो कार्रवाई की जाएगी। - दिनेश असाटी, तहसीलदार पटेरा
मुझे सूचना मिली थी, मैंने खनिज निरीक्षक को 4.30 बजे मौके पर भेजा था, लेकिन इस बीच किसी ने सूचना दे दी तो मौके पर कुछ नहीं मिला। अब गोपनीय तरीके से खनिज विभाग की कार्रवाई वहां कभी भी की जा सकती है। -अारपीएस भदौरिया, जिला खनिज अधिकारी, दमोह
थाना पटेरा के सामने से रोज निकलते हैं ट्रैक्टर-ट्राली। पास में ही डायल 100 वाहन खड़ा है पर कोई कार्रवाई नहीं की जाती।
hin_Deva hin_Deva mai_Deva hin_Deva hin_Deva hin_Deva hin_Deva hin_Deva hin_Deva